b"\n_START_ARTICLE_\nPeter Falk\n_START_SECTION_\nGledali\xc5\xa1ka kariera\n_START_PARAGRAPH_\nMedtem ko je delal v Hartfordu, se je Peter Falk pridru\xc5\xbeil lokalni gledali\xc5\xa1ki skupini, imenovani Mark Twain Masquers, kjer je igral v igrah, kot so The Caine Mutiny Court-Martial, The Crucible in The Country Girl Clifforda Odetsa. Pri\xc4\x8del se je u\xc4\x8diti igranja pri igralki Evi Le Gallienne, ki je prirejala te\xc4\x8daj igre v gledali\xc5\xa1\xc4\x8du White Barn v Westportu, Connecticut. Kasneje je dejal, da je do u\xc4\x8dnih ur pri\xc5\xa1el \xc2\xbbz la\xc5\xbejo\xc2\xab, saj so te\xc4\x8daj organizirali le za poklicne igralce in ne za amaterje, kakr\xc5\xa1en je bil sam. Vsako sredo se je iz Hartforda odpeljal do Westporta, kjer so u\xc4\x8dne ure potekale, in po navadi je zamudil._NEWLINE_V intervjuju z Arthurjem Marxom za revijo Cigar Aficionado leta 1997 je Falk dejal: \xc2\xbbKo sem na te\xc4\x8daj neko\xc4\x8d pri\xc5\xa1el prepozno, me je pogledala in dejala: 'Mladeni\xc4\x8d, zakaj vedno zamuja\xc5\xa1?' in povedal sem ji: 'Sem se moram pripeljati iz Hartforda.' Vzvi\xc5\xa1eno me je pogledala in me vpra\xc5\xa1ala: 'Kaj pa po\xc4\x8dne\xc5\xa1 v Hartfordu? Tam ni gledali\xc5\xa1\xc4\x8da. Kako se pre\xc5\xbeivlja\xc5\xa1 kot igralec?'\xc2\xab\xc2\xa0Takrat ji je priznal, da v resnici ni igralec in Le Gallienneova naj bi ga strogo pogledala in mu dejala: \xc2\xbbNo, pa bi moral biti.\xc2\xab\xc2\xa0Po te\xc4\x8daju se je odpeljal nazaj v Hartford in dal odpoved._NEWLINE_V igralski skupini Le Gallienneove ostal \xc5\xa1e nekaj mesecev, nato pa mu je Le Gallienneova napisala priporo\xc4\x8dilo, s katerim je od\xc5\xa1el do agenta agencije Williama Morrisa v New Yorku. Leta 1956 se je preselil v Greenwich Village._NEWLINE_Njegova prva gledali\xc5\xa1ka vloga v New Yorku je bila vloga v priredbi Moli\xc3\xa8rove drame Dom Juan v gledali\xc5\xa1\xc4\x8du Fourth Street; ker igra ni bila uspe\xc5\xa1na, so jo \xc5\xbee po prvem nastopu 3. januarja 1956 ukinili. V njej je Peter Falk igral enega od glavnih likov, Sganarellea. Njegova naslednja gledali\xc5\xa1ka vloga mu je prinesla ve\xc4\x8d uspeha. Maja tistega leta se je pojavil v gledali\xc5\xa1ki igri The Iceman Cometh v gledali\xc5\xa1\xc4\x8du Circle in the Square, kjer je poleg Jasona Robardsa zaigral natakarja._NEWLINE_Leta 1956 je Falk prvi\xc4\x8d zaigral na Broadwayu, in sicer v gledali\xc5\xa1ki igri Diary of a Scoundrel Alexandra Ostrovskyja. Ob koncu tistega leta je ponovno zaigral na Broadwayju kot angle\xc5\xa1ki vojak v igri Georgea Bernarda Shawa Saint Joan, poleg Siobh\xc3\xa1n McKenna. Leta 1972 se je pojavil v \xc5\xa1e eni broadwayski igri, The Prisoner of Second Avenue._NEWLINE_Po mnenju filmskega zgodovinarja Ephraima Katza imajo njegove vloge zaradi \xc5\xa1kiljenja, ki je posledica izgube o\xc4\x8desa, dodatno pristnost.\n_START_SECTION_\nZgodnja televizijska kariera\n_START_PARAGRAPH_\nPeter Falk je na televiziji prvi\xc4\x8d zaigral leta 1957, in sicer v dramskih antologijah, ki so jih kasneje poimenovali \xc2\xbbZlata doba televizije\xc2\xab\xc2\xa0(\xc2\xbbGolden Age of Television\xc2\xab). Leta 1957 je zaigral v epizodi televizijske serije Robert Montgomery Presents. Zaigral je tudi v epizodah serij Studio One, Kraft Television Theater, New York Confidential, Naked City, The Islanders in Have Gun\xe2\x80\x93Will Travel ter v glavni vlogi v seriji Decoy poleg Beverly Garland v vlogi policistke. V seriji Zona somraka je upodobil revolucionarja, podobnega Fidelu Castru, ki se mu v magi\xc4\x8dnem zrcalu prikazujejo atentatorji._NEWLINE_Leta 1961 je bil nominiran za emmyja za svoj nastop v epizodi \xc2\xbbCold Turkey\xc2\xab\xc2\xa0ABC-jeve serije Jamesa Whitmorea, The Law and Mr. Jones. 29. septembra 1961 sta Falk in Walter Matthau zaigrala v prvi epizodi ABC-jeve dramske serije Target: The Corruptors \xc2\xbbThe Million Dollar Dump\xc2\xab\xc2\xa0poleg Stephena McNallyja in Roberta Harlanda. Leta 1962 je prejel emmyja, in sicer za svoj nastop v epizodi \xc2\xbbThe Price of Tomatoes\xc2\xab\xc2\xa0dramske serije The Dick Powell Show._NEWLINE_Leta 1963 sta Peter Falk in Tommy Sands zaigrala brata, ki se spreta na poti do \xc5\xbeeleznice, v epizodi \xc2\xbbThe Gus Morgan Story\xc2\xab\xc2\xa0ABC-jeve serije Wagon Train. Falk je zaigral Gusa, brezkompromisnega podjetnika, Sands pa njegovega mlaj\xc5\xa1ega in rahlo\xc4\x8dutnej\xc5\xa1ega brata Ethana Morgana. Med prepirom zaradi na\xc4\x8drtov glede \xc5\xbeelezni\xc5\xa1ke proge Ethan po nesre\xc4\x8di ustreli \xc5\xbeelezni\xc4\x8darja Chrisa Halea, ki ga je zaigral John McIntire. Re\xc5\xa1evanje ranjenega Chrisa prekine nevihta, zaradi katere pobegneta njuna konja, Ethan pa zaradi napora omedli. Gus sprejme te\xc5\xbeko odlo\xc4\x8ditev in Chrisa zadavi, da bi mu prihranil muke umiranja. Navkljub vsemu Hale pre\xc5\xbeivi in se splazi z gore, odlo\xc4\x8den, da se bo ma\xc5\xa1\xc4\x8deval Gusu. Na koncu epizode Hale spozna, pred kak\xc5\xa1no preizku\xc5\xa1njo je bil postavljen Gus, brata pa se pobotata. Epizoda je znamenita, ker je prikazala, kako dale\xc4\x8d je \xc4\x8dlovek sposoben iti, da bi re\xc5\xa1il svoje \xc5\xbeivljenje ali \xc5\xbeivljenje svojega brata._NEWLINE_Falkova prva televizijska serija je bila serija The Trials of O'Brien, v kateri je zaigral odvetnika O'Briena. Serijo so snemali med letoma 1965 in 1966, po dvaindvajsetih epizodah pa so jo ukinili._NEWLINE_Leta 1971 je Pierre Cossette s pomo\xc4\x8djo Falka podelitev nagrad grammy prvi\xc4\x8d v \xc5\xbeivo prena\xc5\xa1al tudi na televiziji. V svoji avtobiografiji je Cossette napisal: \xc2\xbbKar mi je pomenilo najve\xc4\x8d, pa je bilo dejstvo, da me je Peter Falk re\xc5\xa1il. Obo\xc5\xbeujem ta posel in obo\xc5\xbeujem Petra Falka.\xc2\xab\n_START_SECTION_\nZasebno \xc5\xbeivljenje\n_START_PARAGRAPH_\nPeter Falk se je 17. aprila 1960 poro\xc4\x8dil z Alyce Mayo, medtem ko sta bila oba \xc5\xa1e \xc5\xa1tudenta na Univerzi Syracuse. Posvojila sta dve h\xc4\x8derki, Catherine (ki je postala zasebna preiskovalka) in Jackie. Leta 1976 sta se lo\xc4\x8dila. 7. decembra 1977 se je poro\xc4\x8dil z igralko Shero Danese, ki je zaigrala v nekaj epizodah serije Columbo._NEWLINE_Falk je bil \xc5\xa1olan umetnik in oktobra 2006 je priredil razstavo svojih del v Butlerjevem in\xc5\xa1titutu ameri\xc5\xa1ke umetnosti. Ve\xc4\x8d ur je obiskoval te\xc4\x8daj umetnosti v New Yorku. Primere svojih skic je objavil tudi na svoji uradni spletni strani._NEWLINE_Poleg tega je bil amaterski igralec \xc5\xa1aha. Leta 1972 je obiskal odprti turnir v \xc5\xa1ahu v Santa Monici, Kalifornija, avgusta 1983 pa odprti turnir v Pasadeni._NEWLINE_23. avgusta 2006 je pri zalo\xc5\xbebi Carroll & Graf objavil svojo avtobiografijo Just One More Thing (ISBN 978-0-7867-1795-8)._NEWLINE_O smrti je neko\xc4\x8d dejal: \xc2\xbbTo so samo vrata.\xc2\xab\n_START_SECTION_\nSmrt\n_START_PARAGRAPH_\nV zadnjih letih Falkovega \xc5\xbeivljenja so po medijih kro\xc5\xbeile govorice o igral\xc4\x8devi demenci, ki so se \xc5\xa1e okrepile, ko so ga aprila 2008 paparaci fotografirali na ulicah Beverly Hillsa, kjer je deloval odsotno in se obna\xc5\xa1al \xc4\x8duda\xc5\xa1ko. \xc4\x8ceprav je igralec dejal, da je bilo njegovo obna\xc5\xa1anje posledica frustracije, ker se ni mogel spomniti, kam je parkiral svoj avtomobil, so mediji mno\xc5\xbei\xc4\x8dno objavljali slike njegovega razdra\xc5\xbeenega vedenja in po incidentu se je Falk redko pojavljal v javnosti._NEWLINE_Po dvodnevnem sojenju za nadzor nad Falkom v Los Angelesu junija 2009 je eden od njegovih osebnih zdravnikov, dr. Stephen Read, poro\xc4\x8dal, da je Falk postopoma po ve\xc4\x8d zobnih operacijah leta 2007 pri\xc4\x8del kazati znake demence. Dr. Read je dejal, da ni znano, ali se je demenca poslab\xc5\xa1ala zaradi anestezije ali pa zaradi kak\xc5\xa1ne druge reakcije na operacijo. Dodal je, da je njegovo stanje tako slabo, da se ne spominja ve\xc4\x8d lika Columba. Sodi\xc5\xa1\xc4\x8de je za Falkovo skrbnico dolo\xc4\x8dilo njegovo \xc5\xbeeno Shero Danese Falk._NEWLINE_Triinosemdesetletni Peter Falk je umrl 23. junija 2011 zve\xc4\x8der na svojem domu v Roxbury Driveu, Beverly Hills, kjer je \xc5\xbeivel \xc5\xbee ve\xc4\x8d let. Vzrok smrti je bil zastoj srca, do katerega naj bi pri\xc5\xa1lo zaradi plju\xc4\x8dnice in Alzheimerjeve bolezni. Falka so pre\xc5\xbeivele \xc5\xbeena in dve h\xc4\x8derki. Njegovi h\xc4\x8deri sta dejali, da se bosta spominjali njegove \xc2\xbbmodrosti in humorja\xc2\xab. Falk je pokopan na pokopali\xc5\xa1\xc4\x8du Westwood Village Memorial Park v Los Angelesu, Kalifornija._NEWLINE_Na Falkovo smrt se je odzvalo ve\xc4\x8d slavnih osebnosti iz filmske industrije. Steven Spielberg je dejal: \xc2\xbbNa za\xc4\x8detku svoje odrske kariere sem se od njega nau\xc4\x8dil ve\xc4\x8d, kot od kogarkoli drugega.\xc2\xab Stephen Fry je na Twitterju napisal, da je bil Columbo \xc2\xbbnajve\xc4\x8dji televizijski detektiv vseh \xc4\x8dasov.\xc2\xab Rob Reiner je dejal: \xc2\xbbBil je edinstven igralec\xc2\xab\xc2\xa0in njegovo delo z Alanom Arkinom v filmu The In-Laws (1979) ozna\xc4\x8dil za \xc2\xbbenega najbolj brilijantnih komi\xc4\x8dnih parov, kar smo jih kdaj videli na velikem zaslonu.\xc2\xab"